钦定古今图书集成/理学汇编/文学典/第086卷 > 王和卿〈关汉卿〉
## 钦定古今图书集成/理学汇编/文学典/第086卷 > 王和卿〈关汉卿〉

按《辍耕录》：大名王和卿，滑稽佻达，传播四方。中统初，
燕市有一蝴蝶，其大异常。王赋《醉中天》小令云：“挣破
庄周梦，两翅驾东风。三百处名园，一采一个空。难道
风流种，諕杀寻芳蜜蜂，轻轻的飞动，卖花人搧过桥
东。”由是其名益著。时有关汉卿者，亦高才风流人也，
王常以讥谑加之，关虽极意还答，终不能胜。王忽然
坐逝，而鼻垂双涕尺馀，人皆叹骇。关来吊唁，询其由，
或对云：“此释家所谓坐化也。”复问鼻悬何物？又对云：
“此玉著也。”关云：“我道你不识不是玉，著是嗓。”咸发一
笑。或戏关云：“你被王和卿轻侮半世，死后方才还得
一筹。”凡六畜劳伤，则鼻中常流浓水，谓之嗓病。又爱
讦人之短者，亦谓之嗓，故云尔